ชอบทีเด็ดปันผลเชิญทางนี้ TRUE-TRUEIF เตรียมพร้อมกอดคอกันจ่าย
TRUE-TRUEIF เตรียมพร้อมกอดคอกันจ่ายปันผล โดย TRUE เตรียมจ่ายปันผลครั้งในนับตั้งแต่เข้าตลาด ขณะที่ TRUEIF มีทีเด็ดปันผลสม่ำเสมอแถมใจดีเตรียมให้ DTAC เช่าสถานีฐานจากกองทุน TRUEIF 
27 พ.ค. 2558

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 14.41 น.อยู่ที่ 11.60 บาท บวก 0.20 หรือ 1.75% มูลค่าการซื้อขาย 525.70 ล้านบาท โดยเปิดตลาดที่ 11.40 บาท ระหว่างวันปรับตัวขึ้นแตะระดับสูงสุดที่ 11.60 บาท และปรับตัวแตะระดับต่ำสุดที่ 11.30 บาท

ขณะที่ราคาหุ้น กองทุนรวมโครงสร้างพื้นฐานโทรคมนาคม ทรูโกรท หรือ TRUEIF อยู่ที่ 12.30 บาทไม่เปลี่ยนแปลง มูลค่าการซื้อขาย 6.73 ล้านบาท
บล.เมย์แบงก์ กิมเอ็ง (ประเทศไทย) แนะนำ “ซื้อ” TRUEIF ราคาเป้าหมาย 14.50 บาท/หุ้น แม้ราคาปรับตัวขึ้นนับตั้งแต่ IPO ราว 23% มองว่ายังไม่มากพอกับความเสี่ยงที่ลดลงมาก ตามความแข็งแกร่งของฐานะการเงินของ TRUE ที่ระดับราคาตลาดให้ผลตอบแทนจากเงินปันผลปี 2558 ถึง 7.7% และจะทยอยเพิ่มขึ้นตามรายได้ที่เพิ่มขึ้น
โดยคาดผลตอบแทนจากเงินปันผลเฉลี่ย 10 ปีที่ 8.4% ต่อปี ขณะที่ผลของการปรับคาดการณ์เงินปันผลขึ้นทำให้ราคาเป้าหมายของ TRUEIF เพิ่มขึ้นจาก 13.80 บาท เป็น 14.50 บาท (DDM ที่ Ke = 8.2%) คงคำแนะนำ ซื้อ เด่นทั้งเงินปันผล และ Upside gain อีก 17%
ขณะที่  วันที่ 22 พ.ค. DTAC รายงานข่าวชี้แจงคำสั่งของศาลปกครองกลางให้คุ้มครองชั่วคราวสถานีฐานที่อยู่ภายใต้ระบบสัมปทานร่วมกับ CAT ไม่ให้นำไปติดตั้งเชื่อมต่อกับอุปกรณ์ย่านความถี่ 2.1GHz เพิ่มเติม แม้ว่า DTAC ยืนยันว่าจะขออุทธรณ์เพื่อเพิกถอนคำสั่งศาลปกครองกลางได้ แต่ทำให้ในช่วงที่รอคำสั่งศาลหลังจากอุทธรณ์แล้วนั้นมีอุปสรรคในการขยายโครงข่ายตามแผนของบริษัท ทางเลือกที่แก้ปัญหาได้ทั้งในระยะสั้น – ยาว อย่างยั่งยืนคือการเช่าสถานีฐานจากกองทุน TRUEIF เหตุการณ์นี้อาจทำให้ DTAC ต้องเร่งพิจารณาตัดสินใจเช่าสถานีฐานจากกองทุน TRUEIF เร็วขึ้น และอาจมากกว่าแผนเดิมที่จะเช่าก็เป็นได้ เป็นบวกต่อผลประกอบการของ TRUEIF เนื่องจากปัจจุบันมีการลงทุนในสินทรัพย์เพิ่มเติมทั้งเสา และสาย Fiber ซึ่ง TRUE เช่าอยู่เพียง 70% เท่านั้น ยังมีอีก 30% เป็น Upside ต่อรายได้ กำไร และเงินปันผล
ทั้งนี้ จากผลของการคาดการณ์รายได้จากสินทรัพย์เดิมที่เพิ่มขึ้นตามอัตราเงินเฟ้อเฉลี่ย 3% ต่อปี ในส่วนเสาโทรคมนาคม และค่าเช่าส่วนเพิ่มจากสินทรัพย์ที่ซื้อเพิ่มเติม ปีละราว 1,200 ล้านบาท (เฉพาะส่วนที่ TRUE เช่า)
บล.เคเคเทรด ระบุเทคนิคเช้าTRUE น่ารอซื้อแนวรับ 11 , 10.80  แนวต้าน  12 , 12.30 มองราคาหุ้นปิดเป็นแนวโน้มทางแกว่งตัวปรับฐาน คาดว่าราคาจะลงทดสอบแนวรับแล้วดีดขึ้นได้ น่ารอซื้อแนวรับ
ทั้งนี้ วานนี้บล.เคเคเทรดแนะนำ “Trading” TRUE ราคาเป้าหมาย 12.80 บาท/หุ้นเริ่มต้นคำแนะนำการลงทุนใหม่ด้วยคำแนะนำเพียงแค่ “เก็งกำไร” เพราะคาดว่าปัจจัยบวกต่างๆได้สะท้อนในราคาหุ้นแล้ว โดยราคาตลาดปัจจุบันเหลือ upside เพียง 9% เมื่อเทียบกับราคาเหมาะสมของเรา
อีกทั้งคาดหมายผลตอบแทนจากปันผลสำหรับปี 58 เพียง 1% ซึ่งยังไม่จูงใจ นอกจากนี้ราคาหุ้นถือว่าแพง เมื่อเทียบกับคู่แข่ง เพราะปัจจุบันหุ้น TRUE ซื้อขายด้วย P/E ปี 58 ที่ 52 เท่า
พร้อมคาดในปี 58 TRUE จะพลิกมามีกำไรจากการดำเนินงานปกติราว 2.2 พันล้านบาท โดยคาดว่าน่าจะดำเนินการล้างขาดทุนสะสมในงบเฉพาะบริษัทได้หมดภายใน 2Q58 หลังได้รับมติจากที่ประชุมผู้ถือหุ้นไปเมื่อปลายเดือน เม.ย. 58 ที่ผ่านมา บวกกับคาดฐานกำไรปี 58 ที่เติบโตสูง จึงคาดหมายจะเริ่มจ่ายเงินปันผลได้เป็นครั้งแรกนับแต่เริ่มกิจการ สำหรับผลประกอบการปี 58 ที่ 0.11 บาท (การจ่ายปันผลจะพิจารณาจ่ายจากงบการเงินเฉพาะบริษัท) หรือคิดเป็นผลตอบแทนจากปันผลราว 1%